Lørdag eftermiddag udbrød der brand i Biva i Skalborg. Kunderne blev evakueret og branden hurtigt slukket.

Der kan være brandudsalg på vej i møbelforretningen i Skalborg i den sydlige del af Aalborg. Lørdag eftermiddag udbrød der nemlig brand i nogle elinstallationer i butikken. - Butikschefen og en medarbejder fik hurtigt kunderne ud og gik i gang med at slukke branden, siger indsatsleder ved Nordjyllands Beredskab i Aalborg, Anders Brosbøl til tv2nord.dk Den hurtige og effektive indsats af personalet, betød at der kun var en enkelt opgave til beredskabet. - Vi har fået ventileret butikken for røg, siger indsatslederen, der kun har ros til overs for butikspersonalet: - Det var en rigtig fin indsats, siger Anders Brosbøl.